Cs. Béla védői fellebbeztek, szerintük a férfi törekszik arra, hogy ne az utcán éljen.

Ab: Nem alkotmányellenes a hajléktalantörvény, mert senkinek nincs joga szegénynek lenni

Mint szerdán megírtuk, egy hosszabb, hallgatólagos „moratórium” után ismét őrizetbe vettek egy embert Budapesten életvitelszerű közterületi tartózkodás miatt, őt csütörtökön állították bíróság elé. Pontosabban – mint arról a 444 beszámol – személyesen nem is vehetett részt a tárgyaláson, videótelefonon kapcsolták a tárgyalóterembe a Gyorskocsi utcából, és megbilincselve válaszolt a kamerába. Ügyvédet is csak kisebb huzavona után engedtek be hozzá.

A rendőrség kérte, hogy Cs. Bélát ítéljék közmunkára, a bíró viszont enyhébb ítéletet hozott, és figyelmeztetésben részesítette. A férfi védői fellebbeznek, szerintük nem követett el szabálysértést, mert törekszik arra, hogy ne az utcán éljen.

Cs. Béla elmondta: felesége 2016-os halála után eladta a lakást, az érte kapott pénzt a gyerekének adta, azóta nincs állandó lakhelye. Volt hajléktalanszállón, de ott ellopták a cipőjét, nem akar visszamenni. Szobafestő, rendszeresen dolgozott hajléktalanként is, volt, hogy tudott szobát bérelni, vagy munkásszállón lakott. Mostanában megint ajánlottak neki munkát, amivel járna neki munkásszálló, oda szeretne bejutni.

A rendőrség szerint háromszor is figyelmeztették a férfit – július 22-én délután és 23-án késő este, de Cs. Béla védője jelezte, hogy nem mindegyik jegyzőkönyvet írták alá, a férfi pedig azt mondta: valóban igazoltatták háromszor, de nem figyelmeztették. (Illusztráció: MTVA / Róka László)